b'\n_START_ARTICLE_\nPaluu tulevaisuuteen\n_START_SECTION_\nJuoni\n_START_PARAGRAPH_\nMarty McFly on 17-vuotias nuorukainen, joka asuu Hill Valleyssa, Kaliforniassa. Martyn is\xc3\xa4 George on heikkotahtoinen v\xc3\xa4tys, joka antaa esimiehens\xc3\xa4 Biff Tannenin k\xc3\xa4vell\xc3\xa4 ylitseen. Illallisp\xc3\xb6yd\xc3\xa4ss\xc3\xa4 Martyn \xc3\xa4iti Lorraine muistelee kuinka tapasi miehens\xc3\xa4; Lorrainen is\xc3\xa4 t\xc3\xb6rm\xc3\xa4si h\xc3\xa4neen autolla, kun George putosi puusta tielle. _NEWLINE_Lokakuun 25. p\xc3\xa4iv\xc3\xa4n aamuna 1985 Martyn yst\xc3\xa4v\xc3\xa4, outo tiedemies nimelt\xc3\xa4 Emmett \xe2\x80\x9dDoc\xe2\x80\x9d Brown soittaa Martylle ja pyyt\xc3\xa4\xc3\xa4 h\xc3\xa4nt\xc3\xa4 tulemaan kello 01.15 Twin Pines Mallin parkkipaikalle tieteellist\xc3\xa4 koetta todistamaan. Doc esittelee Martylle plutoniumilla toimivan aikakoneen, DeLorean -urheiluauton.  DeLoreanista Doc toteaa: \xe2\x80\x9dJos on rakennettava aikakone, miksi ei tekisi sit\xc3\xa4 tyylill\xc3\xa4?\xe2\x80\x9d Juuri kun Doc on sy\xc3\xb6tt\xc3\xa4nyt aikakoneeseen vuoden 1955 p\xc3\xa4iv\xc3\xa4n, jolloin h\xc3\xa4n keksi energial\xc3\xa4hteen periaatteen, libyalaiset nationalistit saapuvat paikalle ja ampuvat h\xc3\xa4net, koska h\xc3\xa4n ei ollut antanut heille lupaamaansa  toimivaa ydinasetta vastapalvelukseksi heid\xc3\xa4n toimittamastaan plutoniumista. H\xc3\xa4diss\xc3\xa4\xc3\xa4n Marty hypp\xc3\xa4\xc3\xa4 De Loreanin rattiin ja tulee vahingossa matkustaneeksi vuoteen 1955._NEWLINE_Marty tapaa teini-ik\xc3\xa4isen is\xc3\xa4ns\xc3\xa4, jota Biff Tannen kiusaa samalla lailla kuin yh\xc3\xa4 vuonna 1985. Marty ly\xc3\xb6tt\xc3\xa4ytyy Georgen seuraan ja n\xc3\xa4kee t\xc3\xa4m\xc3\xa4n tirkistelev\xc3\xa4n tytt\xc3\xb6j\xc3\xa4 kiikareilla puusta. George putoaa tielle ja Marty pelastaa h\xc3\xa4net auton edest\xc3\xa4, mutta joutuu itse is\xc3\xa4ns\xc3\xa4 sijaan Lorrainen is\xc3\xa4n ohjaaman auton yliajamaksi. Marty vied\xc3\xa4\xc3\xa4n tajuttomana heid\xc3\xa4n kotiinsa ja Lorraine alkaa osoittaa mielenkiintoaan t\xc3\xa4t\xc3\xa4 kohtaan. T\xc3\xa4st\xc3\xa4 kiusaantuneena Marty l\xc3\xa4htee talosta etsim\xc3\xa4\xc3\xa4n vuoden 1955 Docia._NEWLINE_Kun Marty saa Docin uskomaan saapuneensa tulevaisuudesta, Doc kertoo plutoniumin puutteessa vain salamaniskusta tulevan tarpeeksi virtaa. Marty muistaa salaman iskev\xc3\xa4n kaupungin kellotorniin tulevana lauantaina kello 22.04 ja Doc ryhtyy keksim\xc3\xa4\xc3\xa4n keinoa, kuinka saada salamasta purkautuva energia hy\xc3\xb6dynnetyksi._NEWLINE_Ennen paluuttaan tulevaisuuteen Martyn t\xc3\xa4ytyy kuitenkin saattaa vanhempansa yhteen, sill\xc3\xa4 muuten Marty ja h\xc3\xa4nen sisaruksensa eiv\xc3\xa4t koskaan syntyisi. Useiden ep\xc3\xa4onnistuneiden yritysten j\xc3\xa4lkeen Marty keksii keinon, miten saada Lorrainen mielenkiinto h\xc3\xa4nest\xc3\xa4 Georgeen. Biff Tannen kuitenkin sotkee alkuper\xc3\xa4isen suunnitelman, mutta George pelastaa Lorrainen Tannenilta tyrm\xc3\xa4\xc3\xa4m\xc3\xa4ll\xc3\xa4 miehen. Tanssilattialla George ja Lorraine suutelevat ja Martyn tulevaisuus on turvattu._NEWLINE_Doc on illan aikana yhdist\xc3\xa4nyt kellotornin antennin kaapelilla kahteen katuvaloon, joiden alta Martyn on ajettava DeLoreanilla 88 mailin (140 km/h) tuntivauhdilla p\xc3\xa4\xc3\xa4st\xc3\xa4kseen tulevaisuuteen. Salama iskee kellotorniin, jolloin Marty aikakoneineen palaa vuoteen 1985. Ennen l\xc3\xa4ht\xc3\xb6\xc3\xa4\xc3\xa4n Marty kirjoitti Docille viestin, jossa h\xc3\xa4n varoittaa yst\xc3\xa4v\xc3\xa4\xc3\xa4ns\xc3\xa4 t\xc3\xa4m\xc3\xa4n kuolemasta, mutta Doc repii kirjeen, koska ei uskalla muuttaa tulevaisuutta._NEWLINE_Marty palaa vuoteen 1985 liian my\xc3\xb6h\xc3\xa4\xc3\xa4n est\xc3\xa4\xc3\xa4kseen Docia joutumasta ammutuksi, mutta Marty saakin huomata Docin varustautuneen luotiliiveill\xc3\xa4, sill\xc3\xa4 Doc teippasi sittenkin viestin kokoon ja luki sen. Sen j\xc3\xa4lkeen Doc matkustaa vuoteen 2015, 30:n vuoden p\xc3\xa4\xc3\xa4h\xc3\xa4n tulevaisuuteen. _NEWLINE_Seuraavana aamuna Martyn perheess\xc3\xa4 on tapahtunut muutoksia: Lorraine on onnellisempi ja terveempi ja George on itsevarmempi. Biff Tannen on puolestaan autonpesulan pit\xc3\xa4j\xc3\xa4 ja Georgen pomotuksen kohteena. Martyn tytt\xc3\xb6yst\xc3\xa4v\xc3\xa4 Jennifer tulee Martyn kotiin ja he ovat l\xc3\xa4hd\xc3\xb6ss\xc3\xa4 ajelulle Martyn unelmoimalla uudella autolla, joka on ilmestynyt salaper\xc3\xa4isesti autotalliin. Heid\xc3\xa4t keskeytt\xc3\xa4\xc3\xa4 kuitenkin Doc, joka palaa vuodesta 2015 ja k\xc3\xa4skee Martya ja Jenniferi\xc3\xa4 tulemaan mukaansa vuoteen 2015 selvitt\xc3\xa4m\xc3\xa4\xc3\xa4n heid\xc3\xa4n tulevien lastensa ongelmia.'